
Dudich Endre
A Filozófiai Vitakör mint unikális társadalmi jelenség

Vitairat

MOTTÓ: „Minden ami létezik, egy. Minden ami létezik, hat. Minden elmúlik egyszer, de semmi se válik semmivé. A semmi ha keletkezik, már nem semmi. És ez tényleg nem semmi… (Udenizmus, Heinz Ersich)
Bevezetés
Annakidején Antonius ”nem dicsérni jött Caesart, hanem temetni”… Én viszont most nem temetni jöttem a Filozófiai Vitakört, hanem dícsérni.

Ez nem szokásom. Ezúttal azonban kivételesen szükségét érzem.

Mostanában hazánkban is divatba jött az önazonosság (identitás)-keresés. Ennek célszerűen lelkiismeret-vizsgálattal kell kezdődnie. Nem könnyű feladat. A Vitakörre vonatkozólag  ezt öntevékenyen, és a tőle megszokott briliáns módon elvégezte
Bokor  Levente tiszteleti elnökünk. Elismerés és köszönet illeti meg őt ezért.
A nagy érdeklődéssel várt eredmény meglehetősen negatív lett, és bizony nem túlságosan szívderítő. Őszintén szólva számomra megdöbbentő és lesujtó. Mindenképpen  elemzést érdemel, lehetőleg elfogulatlant. A következőkben
erre teszek kísérletet.
Bokor Levente fő tézisei (a „Bokor csomag”)
1. A Filozófiai Vitakörnek nincs se tudomány- vagy filozófiai és művelődéstörténeti jelen-tősége.
2. A megváltozott politikai közegben teljes talajvesztésre áll. Az öregedéssel járó ambició-vesztés pusztítja.
3. A negyven év alatt felhalmozott kapcsolati és erkölcsi tőkét egyfolytában herdálja.
4. Gyászmenet, amelynek egyetlen funkciója, hogy a menet tagjai egymást sírba kísérjék.
5. A kommunikációs tahóság kimerítette utolsó lehetőségeit.

Diszkusszió
Bokor Levente valószínűleg - szokása szerint - provokációnak szánta lehangoló kijelentéseit, lesujtó ítéletét. Ezennel felveszem a porondra dobott kesztyűt, elfogadom a kihívást, és pontról pontra ellene mondok. Félreértések elkerülése végett: ennek most a fele se tréfa, ez egyáltalán nem tréfálkozás.
A Bokor féle destruktiv kritika konstruktív kritikája
1. A Filozófiai Vitakör jelentősége
nem könnyen állapítható meg, mivel plurifaktoriális, több tényező eredménye.
1.1. -- Igen alaposan dokumentált, interneten (részben angolul is) hozzáférhető tudománytörténeti tényanyag. Honlapja (szerkesztője Hin Petrosz) valóságos intellektuális kincsesbánya.
1.2. --TTT: filozófiai Teóriák, Tévedések és Tévelygések szabad, végzettséghez, címhez-ranghoz nem kötött fóruma. De nem anarchisztikusan szabados, hanem a kulturált eszmecsere iratlan játékszabályait betartó fórum.
1.3 -- Művelődéstörténeti kuriózum: par excellence természettudományos közegben jött létre. „Humaniora in realibus.” Vezetői szinte mind természettudósok (jórészt földtudósok), vagy műszakiak. Zentai Péter geokémikus, Detre Csaba geológus-paleontológus, Lontay Ervin Pál mérnök, Tavaszy  Ferenc mérnök, Dudich Endre  geológus, biológia-kémia szakos tanár, Fabó László mérnök.
Folyik a váltás.

Béza Dániel  közgazdász, Klimes-Szmik Katalin  régész, könyvtáros, Rászlai Tibor eszmetörté-nész, stb.
Igy a Charles Percy Snow féle ominózus „két kultú-ra” (1959) átka, a humán és reál műveltség elkülönülése,  eleve nem érvényes rá.
1.4 --- Végül, de nem utolsósorban felbecsülhetetlen kultúrtörténeti humorforrás: Sem szóban, sem írásban nem kötelező a protokolláris komolykodás. Korlátot csak a jó ízlés szab.
2. A Filozófiai Vitakör
2.1.--  A termékeny, szükségből erényt kovácsoló  öregedés iskolapéldája. Az illuzió-vesztés őszintén gondolkodó ember számára elkerülhetetlen. Azonban ez nem feltétlenül eredményez ambicióvesztést. Éppen ellenkezőleg, a csalóka illúziók, gyermekded álmok szétfosz-latása ambiciónk fő tárgya. Kívülállók számára ez az értelmi felnőttéválás: „őrültség, de van benne rendszer”. Nem is akármilyen.
2.2. A Vitakör rendkívül valószinűtlen ektrópiás (Prigogine szerint negentrópiás), nem-lineáris kommunikációs anomália. Különlegessége, hogy:
3
Igen különböző, sőt egymással antagonistának számító megközelítések békésen megférnek benne egymás mellett, a spiritualizmustól a pozitivizmuson át a materializmusig, a szkepszistől az evolucionizmuson át a katolicizmusig.
Ez önmagában is párját ritkító és irígylésre méltó jelenség. Érdemes áttekinteni
 – a szereplők betűrendjében:
1 - Adonyi Zoltán +

szigorú integrált környezettana,

2 - Agócs József

erdőközpontú örvényelmélete,
3 - Bánhidi Andrew

pusztai , de nem délibábos spiritualizmusa,
4 - Bokor Levente

izgalmas és költői arany-lázálma, 
5 - Detre Csaba
univerzális monofiletista evolucionizmusa és zurvánizmusa,

06 - Dudich Endre
szatirikus  udenizmusa, irónikus inzisztencializmusa és eklekticizmusa,
07 - Fabó László

briliánsan ötletes  enigmológiája,
08 - Gesztesi Albert

empirikus asztro-pozitívizmusa,
09 - Géczy István +

túlságosan is agresszív energetizmusa, 
10 - Horváth József +

valószinűtlenül  toleráns marxizmusa,

11 - Kiss Miklós
életműve-csúcsteljesítménye, az immár 8 kötetben mindent felölelő monumentális ,,Új természet-filozófia”,
12 - Kónya Balázs +

rendteremtő tezaurológiája,

13 - Lombay Kamilla

csendes gyógyító lámasága,
14 - Lontay  Ervin Pál +
tradicionális tomista nagy-skolasztikája és latinitása,
15 - Rászlai  Tibor
megalkuvást nem ismerő, a  pápánál pápább katolikus apologetikája,
16 - Szántó Borisz

világ-algoritmusai,
17 - Tavaszy Ferenc +
könnyed felvilágosodottsága,
18 - Urbán Iván

antiszkeptikus ET-bázisú  futurológiája,

19 - Vitányi Pál

neomarxista nem-cantori matematikai nyelvészete, és
20 - Zentai Péter +

rendezett káosza.
(Húsz -- a teljesség igénye nélkül. Közülük heten már nem élnek.)
Véleményem szerint ez a produkció bármely nemzeti tudományos akadémiának becsületére válna, egyetemi filozófia-tanszékről nem is beszélve. Nem hogy szégyellnünk kellene, inkább büszkéknek kell lennünk rá.
Van olyan (félkomoly) nézet is, hogy a Filozófiai Vitakör egyfajta informális anti-akadémia.

Ez kétségkívül szellemes meghatározás, és van is benne valami. Ösztönös irtózás
a rozsdás vaskalaposságtól, a faragatlan fafejűségtől és a kritikátlan szciento-sznobizmustól.

Azonban szeretném nyomatékosan hangsúlyozni, hogy: A Filozófiai Vitakör mindig nyitva állt és ma is nyitva áll a profi filozófusok, az akadémiai filozófia előtt is.
Jónéhány neves filozófia-professzort – és más szakmájú tudóst, pl. biológust – kértünk fel előadás tartására, és volt, akit tiszteletbeli taggá választottunk.

Alapállásunk, hogy:
--- színvonalas „fejtágítást” szívesen és köszönettel veszünk, de
--- fölényes, lekezelő kioktatásra nem tartunk igényt. (Ilyet egyébként tagjaink
     részéről sem tűrünk el.)
--- Fontos momentum, hogy --minden hireszteléssel szemben-- nem szenvedünk túlkompenzálandó kisebbségi komplexusban. Zrinyi Miklóssal szólva: senkinél nem vagyunk alábbvalóak. De „felsőbbrendűek” sem.

2.2. -- Két szembenálló politikai-gazdasági rendszerben, 1989 előtt és után
más-más módon létezve, a változó viszonyokhoz rugalmasan alkalmazkodva képes volt fennmaradni.

--- Az eredetileg Földtani Filozófiai Vitakör először a Párt –a kádári  MSZMP, - a TDDSZ (Tudo-mányos Dolgozók Demokratikus Szakszervezete), a KISZ (Kommunista Ifjúsági Szövetség) égisze és a XIV. kerületi (zuglói) Pártbizottság nem lankadó figyelmes felügyelete alatt működött a Magyar Állami Földtani Intézetben (MÁFI). Nem titkolt cél volt az ideológiai prevenció: kifogni a szelet a potenciálisan veszélyes „másként gondolkodó” deviánsok vitorlájából. Vezetése pártfeladat volt.
1988 február 18-án dr. Somos László, a MÁFI párttitkára, egyébként geológus,ezt írta Prof. Dr. Hámor Géza igazgatónak:
„Javasoljuk, hogy a vitakör alakuljon át intézeti szakmai körré; ilymódon ma már feleslegesnek tartjuk az emblémán az „MSZMP” megjelölést. Ettől függetlenül ezt a munkát a vitakör vezetője továbbra is pártfeladatként kell, hogy végezze.”
A Vitakör alapító elnöke, dr. Detre Csaba dr. megkapta e levél másolatát. 1988. február 23-án a következőképpen reagált rá:
„Nyugodt lelkiismerettel bocsássa el a Párt soraiból a Filozófiai Vitakört,
mind a Kör, mind a párt ezzel csak jobban jár… Bizton állíthatom, hogy a Vitakör aktivitásában a pártonkívüliek jelentős túlsúlyban voltak. A filozófia nem pártfüggő tevékenység!”
Ezután Detre Csaba a Filozófiai Vitakört független tudományos szervezetté nyilvánította, s ezt a Vitakör legközelebbi, 1988. február 25-i ülésén deklarálta
a Kör nyilvánossága előtt is. (1. melléklet.)
Figyelem: nem 1989. végén vagy 1990. elején!
[Megjegyzendő, hogy akkor én Párizsban dolgoztam, az UNESCO Földtudományi   Osztályán. Hat év alatt egyetlen egyszer fordult csak elő, hogy  a Magyar Népköztársaság párizsi nagykövete, Palotás elvtárs, „ismerkedő beszélgetést” kezdeményezett. Történetesen 1988. február 23-án…]
-- A rendszerváltás után, a párt-gyámkodás tényleges megszüntével, a Vitakör formálisan is országos, közhasznú tudományos egyesületté alakult át, az Interdiszciplináris Kutatásért Alapítvánnyal megtámogatva. Első és egyedülálló volt a maga nemében.
3. A Filozófiai Vitakör
viszonylag autonóm szellemi létezőként viselkedik, mint a palackból kiszabadult dzsinn. Autonóm Intellektuális metabolizmusa, önálló eszme-csere folyamata van. Ennek jellemzői:
3.1 --- A kommunikációs, kapcsolati és az etikai, erkölcsi „tőke” (értékhordozó) cenzurázatlan szabad vándorlása, örvénylése
3.2. --- Autogén pszicho-immunrendszer kialakulása és hatékony működése: Az óhatatlanul képződő selejt öntevékeny, sajnos nem mindig fájdalommentes kiküszöbölése.
3.3. -– Soktényezős átalakulása irreverzibilis, visszafordíthatatlan. A dzsinnt nem lehet visszavarázsolni a palackba. Még akkor sem, ha ő maga nosztalgikusan visszakivánkozna.
4. -- A Filozófiai Vitakör
minden ellenkező jóhiszemű hireszteléssel (és szándékos rémhírrel) szemben változatlanul eleven. Ezt a szóban és írásban, interneten is, egyaránt zajló, olykor parttalanná áradó, de szerencsére párttalan  szenvedélyes viták meggyőzően bizonyítják.
Fárasztó vállalkozás, de nem teljesen lehetetlen ezekből valami szellemi értéket kiszűrni,  mint aranyszemcséket az iszapból.
A Vitakör nem fogatlan oroszlán. Nem volt oroszlán és nem is akart az lenni. És csak a tárgyalt problematika volt fogas, de az az is maradt mindmáig.

Még korai lenne a halálát hirdetni, PR-módszerekkel világgá kürtölni, könnyes szemmel elsiratni, fölötte halotti torral mulatni, titokban kárörvendeni..  Tehát, Tisztelt Hölgyeim és Uraim: -- „Álljon meg a gyászmenet! -- Nem temetni jöttem a Kört, mint egykor Brutus Caesart, hanem dícsérni”. De nem vakon, és a lehetőségeimhez képest elfogulatlanul.
5. A Filozófiai Vitakör
vitalitását, életképességét bizonyítja egy friss epizód is.. Azt mutatja, hogy még az agresszív és bosszantó tahóság iránt is toleráns. Sőt, hasznára tudja fordítani azt.
Ez akár önálló előadás is lehetne.
